
REFERAT
Privind aprobarea Regulamentului referitor la condiţiile în care se realizează accesul pe proprietatea publică sau privată a municipiului Timişoara în vederea instalării, întreţinerii, înlocuirii sau mutării reţelelor de comunicaţii electronice sau a elementelor de infrastructură necesare susţinerii acestora, modul de utilizare partajată a elementelor de infrastructură, precum şi măsurile privind construirea de reţele de comunicaţii electronice în subteran

Legea nr. 154/2012 privind regimul infrastructurii în comunicaţii stabileşte condiţiile în care se realizează accesul pe proprietatea publică sau privată în vederea instalării, întreţinerii, înlocuirii ori mutării reţelelor de comunicaţii electronice sau a elementelor de infrastructură necesare susţinerii acestora, modul de utilizare partajată a elementelor de infrastructură, precum şi unele măsuri privind construirea de reţele de comunicaţii electronice.

Conform art. 4 din lege, „Furnizorii de reţele de comunicaţii electronice beneficiază de dreptul de acces pe proprietăţi pe, deasupra, în sau sub imobilele proprietate publică, inclusiv pe drumuri, poduri, tuneluri, galerii tehnico-edilitare, pasaje şi viaducte, stâlpi şi piloni, păduri şi terenuri agricole, în condiţiile prezentei legi, dacă sunt îndeplinite în mod cumulativ următoarele condiţii:
    a) exerciţiul acestui drept nu contravine uzului sau interesului public căruia îi sunt destinate imobilele în cauză;
    b) efectuarea lucrărilor în cauză nu este de natură să contravină cerinţelor specifice de urbanism, de amenajare a teritoriului sau privind calitatea în construcţii ori celor privind protecţia mediului, a sănătăţii, apărării, ordinii publice şi siguranţei naţionale, pe care trebuie să le respecte activităţile ce se desfăşoară pe, deasupra, în sau sub imobilele în cauză.

Titularii dreptului de acces, îşi pot exercita dreptul de acces numai după încheierea unui contract, în formă autentică, cu titularul dreptului de administrare, după caz, prin care se stabilesc condiţiile de exercitare a acestui drept. (art. 13 alin. (1))

Contractul încheiat în condiţiile prezentului articol trebuie să prevadă cel puţin:
    a) zonele în care este permis accesul, metodele de lucru ce urmează a fi utilizate şi condiţiile efective, inclusiv termenul, în care titularul dreptului de acces poate realiza lucrări de instalare, întreţinere, înlocuire sau mutare a reţelelor de comunicaţii electronice ori a elementelor de infrastructură, inclusiv lucrări de reparaţii cu caracter de urgenţă;
    b) condiţiile în care proprietarul sau deţinătorul imobilului poate efectua lucrări ce ar afecta accesul la reţelele de comunicaţii electronice ori la elementele de infrastructură necesare susţinerii acestora sau buna lor întreţinere ori care ar necesita mutarea lor;
    c) modalităţile şi termenele de informare între părţi cu privire la realizarea unor lucrări pe imobilul proprietate publică sau privată pe care se exercită dreptul de acces;
    d) tariful datorat pentru exercitarea dreptului de acces, reprezentând contravaloarea folosinţei şi despăgubirea pentru prejudiciile cauzate prin efectuarea lucrărilor.

Conform art. 37 alin. (1), în termen de 60 de zile de la data intrării în vigoare a legii, titularii dreptului de administrare, de concesiune, de închiriere sau de folosinţă cu titlu gratuit, după caz, asupra unor imobile proprietate publică, au obligaţia de a publica condiţiile, inclusiv tarifele, în care se realizează exercitarea dreptului de acces.

Pentru punerea în aplicare a legii trebuie elaborat un regulament  referitor la condiţiile în care se realizează accesul pe proprietatea publică sau privată a Municipiului Timişoara, în vederea instalării, întreţinerii, înlocuirii ori mutării reţelelor de comunicaţii electronice sau a elementelor de infrastructură necesare susţinerii acestora, modul de utilizare partajată a elementelor de infrastructură, precum şi unele măsuri privind construirea de reţele de comunicaţii electronice.
Prin Dispoziţia Primarului nr. 1301/04.12.2014 fost numită comisia pentru elaborarea regulamentului şi a modelului de contract privind constituirea dreptului de servitute dintre Municipiul Timişoara şi furnizorii de reţele publice de comunicaţii electronice.
Tarifele datorate pentru exercitarea dreptului de acces, care este un drept de servitute,  intra sub incidenta scutirii de TVA prevazuta la art. 141 alin.(2) lit. e) din Codul Fiscal, conform adresei nr. 33685/25591/1481/10.08.2015 a Agentiei Nationale de Administrare Fiscala.
Luând în considerare cele expuse mai sus:

P R O P U N E M :


1. Aprobarea  Regulamentului referitor la condiţiile în care se realizează accesul pe proprietatea publică sau privată a municipiului Timişoara în vederea instalării, întreţinerii, înlocuirii sau mutării reţelelor de comunicaţii electronice sau a elementelor de infrastructură necesare susţinerii acestora, modul de utilizare partajată a elementelor de infrastructură, precum şi măsurile privind construirea de reţele de comunicaţii electronice în subteran, conform Anexei  nr. 1 la prezenta hotărâre; 

2. Aprobarea încheierii în formă autentică a  contractelor privind constituirea dreptului de servitute cu furnizorii de reţele de comunicaţii electronice;

3. Aprobarea modelului de contract  privind constituirea dreptului de servitute conform Anexei nr.2;

4. Aprobarea tarifelor pentru acordarea dreptului de acces pe proprietatea publică/ privată a municipiului Timişoara furnizorilor de retele publice de comunicaţii electronice, după cum urmează:
a) Pentru reţelele amplasate aerian pe stâlpi – 3 lei/m/an/cablu,   iar pentru al doilea  cablu deţinut de acelaşi operator,  se percepe un tarif de 5 lei/m/an,
 b) Pentru canalizaţii sau reţele subterane deţinute de persoane fizice sau juridice pe domeniul public al Municipiului Timisoara – 0,24 lei/100cm³/an;
 c)Pentru cămine executate de persoane juridice pe domeniul public/privat al Municipiului Timisoara -    de 2,5  lei /m³/an;
 d) Antene montate pe imobile: 50 lei /mp/an;
(Tarifele sunt scutite de  TVA)

5. Împuternicirea Primarului municipiului Timişoara in vederea constituirii comisiei tehnice care va analiza indeplinirea de către furnizorii de reţele publice de comunicaţii electronice a condiţiilor de acces pe proprietatea publică sau privată a municipiului Timişoara, comisie care va aproba sau respinge motivat accesul acestora.

6. Împuternicirea Primarului municipiului Timişoara să semneze contractele de acces pe proprietatea publică sau privată a municipiului Timişoara ce se vor incheia in formă autentică cu furnizorii de reţele publice de comunicaţii electronice precum şi orice alt act adiţional ce se consideră a fi necesar sau impus de legislaţie.

7. Furnizorii de reţele publice de comunicaţii electronice care deţin la data intrarii in vigoare a prezentei hotărari reţele publice de comunicaţii electronice au obligaţia de a prezenta o declaraţie pe propria răspundere cu privire la lungimea şi dimensiunile tuburilor/canalelor/galeriilor, nr. şi dimensiunile căminelor pentru reţele subterane, lungimea reţelelor supraterane, funcţionale sau nu, precum şi date concrete cu privire la echipamentele tehnice aferente acestora care se afla pe domeniul public sau privat al municipiului Timişoara, in termen de maxim 6 luni de la data intrării in vigoare a hotărarii.

